
See maaliline väikelinn asub Tauruse mägede jalamil keset apelsini- ja sidrunisalusid. Alanya ehk Korakesioni, nagu linna tollal nimetati, ehitasid teisel sajandil eKr mereröövlid ja linn oli mereröövlite baasiks. Tolleaegsed valvetornid ja kindluseseinad on tänaseni säilinud. Alanya on kuulus oma lähistroopilise kliima ja kaunite liivarandade poolest, siin on suursugune seldzukkide ajajärgust pärit kaljukindlus, kitsaste tänavate ja värvikate poekestega vanalinn, lugematul hulgal kalarestorane ja teemaju. Antiikajal oli linn Pamfüülia pealinn, hiljem aga seldzukkide sultanite suveresidents. Just Alanya kuldsetel randadel suples kunagi kaunis kuninganna Kleopatra. 
Alanya rannapiirkond on tuultele avatud, sest mäed on siin madalad ja jäävad linnast kaugele. Rohelust ei ole eriti palju, põhilisteks taimedeks on palmid. 
Alanya kuurortpiirkond koosneb Incekumi, Konakli, Karaburuni ja Mahmutlari rajoonidest. Hotellid asuvad Antalya lennujaamast 90–140 km kaugusel hobuserauakujulisel rannikuribal, mille merre tungivad kaljunukid on liigendanud hubasteks lahesoppideks. Lauged rannad sobivad väikeste lastega peredele. 
Kuurort on mõeldud ökonoomseks puhkuseks ja sobib hästi noortegruppidele. Aktiivse puhkuse eelistajad võivad tegeleda paljude erinevate maa- ja veespordialade-ga, poekesi, baare, restorane ja diskoteeke leidub aga nii kuurordi keskel kui ka kõige väiksemates külakestes. 
Rannariba on kitsas ja kollaka liivaga kaetud. Paljud hotellid asuvad rannast üle tee. Hotellide territooriumid ei ole suured.
Alanya on tuntud oma siidkangaste poolest. Kohalikku riiet, mida türklased ise nimetavad burumdjukiks, on eriti meeldiv kanda palaval suvel. Turult saate seda taskukohase hinnaga, samast leiate te laias valikus siidrätte. 
Alanya põhiline vaatamisväärsus on linna kohal kõrguva mäe tipus asuv bütsantsi kindlus. 
Iidsetel aegadel sadamat kaitsnud Punane torn (Kizil Kule) on suurepäraselt säilinud. 
Alanya on kuulus ka oma mäekurude poolest: Neitsikurusse peitsid mereröövlid röövitud neide, samuti on siin Armunute mäekuru ja Fosforimäekuru, mis on saanud nime tänu põnevatele valgusefektidele.





Karaburun on väike küla 88 km kaugusel lennujaamast, siin asuvad antiikse Justiniano linna varemed. 

Lennujaamast 98 km kaugusel asuv Incekum on kuulus oma piirkonna parimate liivarandade poolest. 



